Janne Pitkänen kieltäytyi maksamasta huumausainerikoksesta tullutta sakkoa ja aikoo suorittaa muuntorangaistuksen vankilassa. Pitkänen pitää itseään mielipidevankina ja kritisoi Suomen päihdelainsäädäntöä.

Janne Pitkänen tuomittiin huumausainerikoksesta heti, kun hän kylvi kannabiskasvin kotiinsa.

Pitkänen aikoo suorittaa tuomionsa vankeudessa. Hän kertoo käyttävänsä ainetta kipulääkkeenä.

Pitkäsen mielestä kannabis pitäisi laillistaa valvotusti lääkkeenä ja myös pienissä määrissä päihteenä.

Columbo, kutsumanimeltään Konna, opiskeli vuonna 2015 poliisikoiraksi Itä-Suomen poliisilaitoksella Joensuussa. Kaksitoistaviikkoisesta bordercollie-pennusta koulutetiin huume- ja rahakoira sekä jäljenetsijä esimerkiksi kadonneiden löytämiseen.

Pitkänen, 48, tuomittiin 20 päiväsakkoon huumausainerikoksesta, koska poliisi sai selville hänen kannabisviljelmänsä Ivalossa kevättalvella 2016.

Tuomio oli rikoslain mukainen. Samoin asia eteni jatkokäsittelyyn lain mukaisesti, kun Pitkänen ei maksanut sakkoaan. Mies kertoo Iltalehdelle saaneensa vastikään tiedonannon, jonka mukaan sakko muuttuu kuuden päivän vankeudeksi, ellei hän suorita sitä määräpäivään mennessä.

Pitkänen yllättyi, kun poliisit koputtivat hänen kotiovelleen.

- Minulla ei ole ikinä elämässäni ollut poliiseja oven takana. He tulivat etsintäluvan kanssa hakemaan työkaveriani. Hänellä oli ilmeisesti joku haku päällä, en tiennyt hänen toilailuistaan, Pitkänen kertoo.

Pitkäsen mukaan hän oli vastikään rakentanut viljelmänsä. Se käsitti yhden kannabiskasvin taimen. Pituutta oli Pitkäsen kertoman mukaan viisi senttiä.

- On kyseenalaista, voiko sitä edes luokitella huumausaineeksi. Eihän siinä ollut edes kunnolla lehtiä.

Kukkaruukku lähti

Janne Pitkänen aikoo sovittaa huumausainerikoksensa vankilassa. JANNE PITKÄSEN KOTIALBUMI

Verso oli yhdessä kukkaruukussa teltantapaisessa.

- Huumekoirat ja tulli kollasivat koko asunnon eivätkä löytäneet muuta. Sitten minulta vietiin puhelimet ja läppärit, kuten normikäytäntö on.

Tuomio kismittää Pitkästä erityisesti siksi, että hän ei kasvattanut kannabista sanojensa mukaan kellekään muulle kuin itselleen. Pitkänen kertoo kärsivänsä polvikivuista ja syövänsä lääkärin määräämiä opiaattilääkkeitä. Lisäksi Pitkäsellä on resepti rauhoittaviin lääkkeisiin.

Kannabis lievittää kaikkia terveysoireita kokonaisvaltaisesti, Pitkänen sanoo. Hän on sen avulla pystynyt vähentämään lääkitystään johdonmukaisesti.

- Se auttaa kipujen lisäksi myös rauhoittumiseen, ruokahaluun ja kaikkeen muuhun. Olen kokenut siitä ison avun.

Pitkänen kuvailee kannabista miedommaksi. Hänen mukaansa sivuvaikutuksia ei ole, toisin kuin buprenorfiinissa.

Harvinainen lääke

Lääkekannabis on Suomessa sallittu erityisluvalla, mutta käytännössä se on hyvin harvinaista. Lääkärin on perusteltava jokaisen potilaan kohdalla, miksi tämä tarvitsee juuri kannabista. Ylen mukaan vain joitakin satoja on saanut reseptin.

Pitkänen kritisoi lääkäreitä hoitosuositusten seuraamisesta työpaikan menettämisen pelossa.

- Sanoin, että pääsisin kaikista lääkkeistä eroon eikä minun tarvitsisi syödä tätä paskaa. Lääkäri naurahti, että olisipa aikamoista, Pitkänen muistelee.

Miehen mielestä Suomen päihdelainsäädännön tulisi sallia käyttö ja kasvatus pienissä määrissä. Hän ei silti vapauttaisi lääkekäyttöä kokonaan.

- Niiden pitäisi olla tiukan valvonnan alla, mutta yleisempiä kuin nyt. Lääkettä tarvitsevat kyllä hommaavat sitä jostain.

Terveyden ja hyvinvoinnin laitoksen vuoden takaisen tutkimuksen mukaan vajaat 15 prosenttia suomalaisista kannattaa kannabiksen täyttä laillistamista. Niin kutsuttua depenalisaatiota eli rangaistavuuden pienentämistä kannatti 41 prosenttia.

Pitkänen aikoo istua tuomionsa vankilassa periaatteesta.

- Kuusi päivää vankilassa on kokemus sinänsä. Menen mielellään istumaan tuomion vakaumuksen takia.